钦定古今图书集成/理学汇编/字学典/第056卷 > 《明赵宧光金石林绪论》 > 《为纳言姚璹等谢敕赐飞白书表》
## 钦定古今图书集成/理学汇编/字学典/第056卷 > 《明赵宧光金石林绪论》 > 《为纳言姚璹等谢敕赐飞白书表》

唐李峤

“臣某等言，今月十一日侍宴，蒙恩作《飞白书》，题臣等
名字垂赐。跪承宝贶，仰戴琼文，如披七曜之图，似发
五神之检。九霄灵泽，与垂露而同霑；千载嘉祥，共回
鸾而并集。冠六文而首出，掩八体而孤骞，眇乎若游
雾之拂春林，霭乎似轻云之上秋汉。”颉皇之始模虫
篆，未足多奇；刘后之尝学史书，孰云能拟？固已工逾
悬帐，妙尽刻符，锺繇竭力而难比，伯英绝著而不逮。
则知乃神乃圣，包众智而同归；多艺多才，总群方而
兼善。谅天机之独运，岂凡识之能窥。臣等才埒瓶筲，
任叨衡右。器满之诫，每切于愚心；栋隆之吉，实惭于
明代。而天慈曲奖，圣造不遗，厚禄尊官，既殚恩而极
宠；良辰美景，又申欢而接宴。庆方行而已及，泽未溥
而先加，殊恩与骨肉等深，缛礼共衣冠相绝。今复亲
陪睿赏，宠流宸翰。嬴氏之魂游天上，未比超昇；阚生
之名在月中，讵方遐邈。昔者韩棱深博，肇蒙于署剑；
田凤名流，仅闻于题柱。未有芝英草圣，近缛于彩笺；
合璧连珠，俯光于掌握。在臣叨沗，独冠古今，方且示
彼记言，传诸贻训，表一人之殊宠，留百代之荣观。手
舞足蹈，徒申踊跃之心；摩顶至踵，岂答生成之施。